COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului în prima lectură cu privire la adoptarea unei directive a Parlamentului European și a Consiliului de modificare a Directivei 98/70/CE privind calitatea benzinei și a motorinei și de modificare a Directivei 2009/28/CE privind promovarea utilizării energiei din surse regenerabile [COM(2012) 595 final - 2012/0288 (COD)] /* COM/2014/0748 final - 2012/0288 (COD) */





2012/0288 (COD) COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului în prima lectură cu privire la adoptarea unei directive a Parlamentului European și a Consiliului de modificare a Directivei 98/70/CE privind calitatea benzinei și a motorinei și de modificare a Directivei 2009/28/CE privind promovarea utilizării energiei din surse regenerabile [COM(2012) 595 final - 2012/0288 (COD)] 1. Context Data transmiterii propunerii Parlamentului European și Consiliului: || 18 octombrie 2012 Data avizului Parlamentului European în prima lectură || 11 septembrie 2013 Data avizului Comitetului Economic și Social || 17 aprilie 2013 Data avizului Comitetului Regiunilor || Fără aviz emis Data acordului politic și a adoptării oficiale a poziției în primă lectură de Consiliu (cu majoritate calificată) || 13 iunie 2014 (acordul politic), 9 decembrie 2014 (adoptarea oficială) 2. Obiectivul propunerii Comisiei Obiectivul propunerii Comisiei este de a demara tranziția către biocombustibilii care duc la reduceri importante de emisii de gaze cu efect de seră atunci când sunt raportate și emisiile estimate legate de schimbarea indirectă a utilizării terenurilor (ILUC). În timp ce investițiile existente ar trebui să fie protejate, obiectivele prezentei propuneri sunt următoarele: – limitarea contribuției pe care biocombustibilii convenționali (cu un risc de emisii legate de schimbarea indirectă a utilizării terenurilor) o aduc la atingerea obiectivelor Directivei privind energia din surse regenerabile; – îmbunătățirea performanței în materie de gaze cu efect de seră a proceselor de producere a biocombustibililor (reducerea emisiilor asociate), prin mărirea pragului de reducere a emisiilor de gaze cu efect de seră pentru instalațiile noi, cu condiția protejării instalațiilor[1] aflate deja în funcțiune la 1 iulie 2014; – încurajarea unei mai bune pătrunderi pe piață a biocombustibililor avansați (cu emisii ILUC scăzute), permițându-le acestora să contribuie la obiectivele Directivei privind energia din surse regenerabile mai mult decât biocombustibilii convenționali; – îmbunătățirea raportării emisiilor de gaze cu efect de seră, obligând statele membre și furnizorii de combustibili să raporteze, pentru biocombustibili, emisiile estimate legate de schimbarea indirectă a utilizării terenurilor. 3. Observații privind poziția Consiliului 3.1. Observații generale privind poziția Consiliului: În ceea ce privește propunerea sa inițială, Comisia regretă că poziția Consiliului în prima lectură a redus în mod semnificativ nivelul de ambiție ecologică și că nu conține stimulente semnificative pentru tranziția către biocombustibili avansați și alte opțiuni cu emisii ILUC scăzute (sau non-ILUC) de utilizare a energiei din surse regenerabile în transporturi. Elementele din textul Consiliului care duc împreună la un nivel semnificativ mai scăzut de ambiții ecologice sunt: · creșterea plafonului pentru biocombustibilii convenționali la 7 %[2]; · noi factori de multiplicare pentru energia electrică din surse regenerabile utilizată în transportul feroviar; · reducerea stimulentelor pentru utilizarea biocombustibililor avansați (cu emisii ILUC scăzute); · reducerea cerințelor de raportare în ceea ce privește ILUC. Comisia regretă, de asemenea, modificările introduse de Consiliu care reduc nivelul de ambiție ecologică al obiectivului global în materie de energie regenerabilă stabilit de Directiva privind energia din surse regenerabile și are obiecții puternice împotriva acestora. În plus, textul Consiliului elimină o serie de acte delegate, în timp ce le convertește pe altele în acte de punere în aplicare, ceea ce reprezintă un motiv serios de îngrijorare pentru Comisie. 3.2. Amendamentele Parlamentului European în prima lectură: Consiliul a ținut cont în mod explicit de anumite amendamente ale Parlamentului European, dar nu de toate. Poziția Comisiei privind amendamentele Parlamentului European este prezentată în continuare și, după caz, am menționat poziția Consiliului. 1. Utilizarea valorilor estimate pentru emisiile ILUC în vederea contabilizării în sensul Directivei privind calitatea combustibililor începând din 2020; ștergerea raportării emisiilor ILUC din directiva privind energia din surse regenerabile (amendamentele 60 și 164). Respins de Comisie. Valorile emisiilor ILUC, bazate pe cele mai bune informații științifice disponibile, ar trebui raportate atât în directiva privind energia din surse regenerabile, cât și în directiva privind calitatea combustibililor, dar nu ar trebui să se utilizeze pentru contabilizare în directiva privind calitatea combustibililor. Acestea ar trebui să fie raportate în vederea creșterii transparenței cu privire la performanța reală în materie de gaze cu efect de seră a alimentelor și a biocombustibililor pe bază de culturi alimentare și furajere și în vederea îmbunătățirii cunoștințelor referitoare la sfera acestui aspect. Textul Consiliului nu introduce valorile emisiilor ILUC în vederea contabilizării în sensul directivei privind calitatea combustibililor și menține raportarea emisiilor ILUC atât pentru directiva privind calitatea combustibililor, cât și pentru directiva privind energia din surse regenerabile, deși într-o formă modificată. 2. Plafonarea/limitarea utilizării de biocombustibili convenționali prin eliminarea statutului de durabilitate (amendamentul 89). Respins de Comisie. Comisia propune limitarea contribuției pe care biocombustibilii cu un risc de a provoca emisii ILUC o pot avea în vederea atingerii țintei de 10 % propusă prin directiva privind energia din surse regenerabile. Aceasta constituie un stimulent pentru statele membre să își adapteze schemele de sprijin și mandatele în consecință, dar nu restricționează utilizarea globală a acestor biocombustibili, oferind astfel statelor membre un anumit grad de flexibilitate. Textul Consiliului prevede, de asemenea, că numai contribuția la obiectivul de 10 % ar trebui să fie limitată și că statutul de durabilitate al biocombustibililor convenționali „suplimentari” nu ar trebui să fie modificat. 3. Plafonarea/limitarea utilizării de biocombustibili convenționali în temeiul directivei privind calitatea combustibililor (amendamentul 184/REV). Acceptat de Comisie. De asemenea, Parlamentul dorește să aplice plafonarea în cazul obiectivului directivei privind calitatea combustibililor. Deși Comisia nu propune un plafon pentru directiva privind calitatea combustibililor, această dispoziție este un element care ar putea contribui la îmbunătățirea nivelului de ambiție ecologică din textul luat în ansamblu. Textul Consiliului stipulează că ar trebui să se limiteze numai contribuția în vederea atingerii obiectivului de 10 % din directiva privind energia din surse regenerabile. 4. Extinderea domeniului de aplicare al plafonului la culturile energetice (amendamentul 181). Acceptat parțial de Comisie. Culturile energetice cultivate pe terenuri agricole ar putea avea efecte ILUC. Prezenta propunere a Parlamentului European este, prin urmare, un element care ar putea crește ambiția ecologică și efectul de atenuare a impactului ILUC prevăzute în text. Comisia poate accepta modificarea domeniului de aplicare al plafonului. Consiliul menține domeniul de acoperire prevăzut de propunerea Comisiei (culturi alimentare și furajere). 5. Introducerea unui obiectiv secundar obligatoriu pentru biocombustibilii avansați de 0,5 % în 2016 și de 2,5 % în 2020 (amendamentele 181 și 152/REV). Acceptat parțial de Comisie. Comisia ar fi dispusă, în contextul unui compromis global, să ia în considerare principiul introducerii unui obiectiv secundar obligatoriu, deoarece acesta are potențialul de a crește nivelul de ambiție ecologică. Deși, în acest stadiu, Comisia nu este în măsură să se pronunțe cu privire la un procentaj exact, 2,5 % pare foarte ambițios, dat fiind că ar fi excluși biocombustibilii cu risc scăzut din perspectiva ILUC (uleiurile de gătit uzate și seul), care sunt în prezent disponibili la scară comercială, și dat fiind faptul că biocombustibilii eligibili pentru obiectivul secundar nu ar fi contabilizați decât o singură dată în atingerea obiectivelor. Consiliul propune un obiectiv secundar fără caracter obligatoriu alături de volume mult mai reduse (referință 0,5 puncte procentuale) 6. Obiectiv secundar de 7,5 % pentru bioetanol (amendamentul 152/REV). Respins de Comisie. Parlamentul European a propus un obiectiv secundar de 7,5% privind amestecul de etanol în benzină. Comisia consideră că acesta restrânge în mod nejustificat flexibilitatea statelor membre de a îndeplini obiectivul privind transportul în conformitate cu condițiile lor la nivel național. În plus, ar necesita ca etanolul să fie furnizat în proporții mai ridicate decât cele la care ar putea fi amestecat în combustibilul pentru vehiculele convenționale și astfel s-ar impune utilizarea unor amestecuri cu o proporție de etanol mai ridicată pentru care statele membre nu dispun neapărat de infrastructura adecvată. 7. Amendamente în ceea ce privește contribuția pe care diferiți biocombustibili o au la obiectivul secundar privind transportul (amendamentele 185 și 186). Acceptat parțial de Comisie. În propunerea sa inițială, Comisia urmărea să stimuleze biocombustibilii avansați (cu emisii ILUC reduse) prin creșterea contribuției acestora la obiectivul secundar de transport. În temeiul propunerii, cei mai avansați biocombustibili s-ar contabiliza cvadruplu, în timp ce uleiurile de gătit uzate și seul s-ar contabiliza de două ori. Parlamentul European dorește să modifice acest aspect restricționând sever lista materiilor prime pentru biocombustibili care s-ar contabiliza cvadruplu, dar, în schimb, majoritatea materiilor prime s-ar contabiliza doar o singură dată. Opinia Comisiei este că acest lucru creează un regim contradictoriu de stimulente pentru biocombustibilii avansați, deoarece rezultatul modificării este faptul că biocombustibilii care sunt deja produși din uleiuri de gătit uzate, din grăsimi animale, utilizând tehnologii simple, ar primi un stimulent dublu față de biocombustibilii care folosesc tehnologii noi a căror producție este mult mai costisitoare. În plus, modificările aduse listelor ar trebui să fie pe deplin în concordanță cu domeniul general de aplicare al directivelor, cu domeniul de aplicare al plafonului, cu introducerea/eliminarea coeficienților de multiplicare, precum și cu definițiile materiilor prime. 3.3. Consiliul a introdus o serie de dispoziții noi în text, dintre care Comisia le poate accepta pe unele, în timp ce altele subminează semnificativ propunerea și sunt respinse de Comisie. Modificările aduse sunt următoarele: 1. Creșterea plafonului la 7 % Plafonul de 5 % la contribuția adusă de biocombustibilii convenționali în vederea atingerii obiectivelor directivei privind energia din surse regenerabile este elementul central al propunerii Comisiei, iar Comisia a pledat ferm pentru acesta, deoarece un plafon mai ridicat ar putea afecta reducerea emisiilor ILUC. Acestea fiind spuse, Comisia a recunoscut că poate fi necesară o anumită flexibilitate privind un plafon mai ridicat pentru a ajunge la un compromis global între Consiliu și Parlamentul European. Cu toate acestea, Comisia a afirmat, de asemenea, clar că, dacă este necesară o anumită flexibilitate cu privire la plafon, Comisia va depune eforturi pentru a menține nivelul global de ambiție ecologică în propunere. Plafonul de 7 % propus de Consiliu nu limitează suficient emisiile ILUC și nici nu va crea suficiente stimulente în favoarea soluțiilor cu emisii ILUC reduse în transport. De asemenea, Comisia regretă eliminarea considerentelor care expun opiniile sale pentru perioada de după 2020. Comisia ar putea sprijini un plafon de 7 %, în cazul în care textul este consolidat în ceea ce privește următoarele aspecte: (i) modificarea domeniului de aplicare al plafonului în conformitate cu amendamentele (181) Parlamentului European deja acceptate de Comisie, astfel încât să se includă toți biocombustibilii care presupun utilizarea terenurilor și să se extindă plafonul pentru a se aplica și directivei privind calitatea combustibililor (184/REV); (ii) clarificarea mesajului politic referitor la o tranziție către biocombustibilii avansați (reintroducând considerentul privind perioada de după 2020 și adăugându-se un obiectiv secundar obligatoriu de 0,5 % pentru biocombustibilii avansați astfel încât să se acopere și să se protejeze cel puțin investițiile existente), (iii) reintroducerea anumitor delegări de competențe sau garantarea clauzelor tranzitorii pentru aceste dispoziții (iv) factorul de multiplicare pentru energia electrică din surse regenerabile utilizată în transportul feroviar este eliminat și (v) este eliminată dubla contabilizare pentru obiectivul general al directivei privind energia din surse regenerabile. 2. Extinderea contabilizării multiple a biocombustibililor avansați care se aplică în prezent numai obiectivului de 10 % din transporturi la obiectivul global al directivei privind energia din surse regenerabile Comisia se opune ferm ideii aplicării dublei contabilizări pentru biocombustibilii avansați în scopul atingerii obiectivului global de 20 % al directivei privind energia regenerabilă și include această poziție în declarațiile sale la procesul verbal (a se vedea mai jos). Deși impactul asupra utilizării SRE, conform celor de mai sus, se preconizează că va fi unul redus, aceasta ar crea un precedent politic foarte problematic în condițiile în care ne apropiem de 2020 și nu există niciun motiv pentru a reduce nivelul de ambiție pentru un obiectiv cheie al pachetului privind energia și clima din 2008. La reuniunea Consiliului European din luna martie a acestui an, statele membre confirmă angajamentul lor de a atinge obiectivele pentru 2020. Pachetul din 2008 oferă suficientă flexibilitate statelor membre pentru a evita costuri de conformare excesive. Aplicarea unor coeficienți de multiplicare în diferite cazuri are ca efect reducerea cantității de energie „reală” necesară și, astfel, diminuarea considerabilă a obiectivului privind transportul. În schimb, în cazul în care există o necesitate de a reduce și mai mult costurile de conformare, limitând în același timp emisiile ILUC în cadrul obiectivului privind transportul, Comisia consideră mai adecvate amendamentele 153 și 154 ale Parlamentului European, care iau în considerare eforturile suplimentare de îmbunătățire a eficienței energetice și a economiilor de energie în transporturi. 3. Un coeficient de multiplicare de 5 pentru energia electrică din surse regenerabile pentru vehiculele rutiere electrice și un coeficient de 2,5 pentru trenuri electrice Comisia nu a inclus în propunerea sa coeficienți de multiplicare pentru vehicule electrice și pentru trenuri electrice. Cu toate acestea, Comisia ar putea, ca parte a unui compromis global, să fie de acord cu stabilirea unui coeficient de multiplicare de 5 în cazul vehiculelor rutiere. Comisia se opune introducerii unui coeficient de multiplicare pentru energia regenerabilă în cazul trenurilor, deoarece acesta ar diminua substanțial nivelul de ambiție al obiectivului privind sectorul transporturilor și nu ar crea un stimulent suplimentar pentru transporturile cu emisii reduse de dioxid de carbon. Parlamentul European, ca și propunerea Comisiei, nu introduce factori de multiplicare noi sau majorați. 4. Introducerea unui obiectiv secundar fără caracter obligatoriu pentru biocombustibilii obținuți din materiile prime enumerate în partea A din anexa IX Astfel cum s-a menționat anterior, textul Consiliului a introdus obligativitatea, pentru statele membre, de a stabili un obiectiv secundar pentru biocombustibilii obținuți din anumite materii prime pentru anul 2020 cu o valoare de referință de 0,5 puncte procentuale din punct de vedere energetic, și anume, înainte de dubla contabilizare. Cu toate acestea, statele membre se pot abate de la această valoare de referință prin utilizarea unei serii de justificări și nu există sancțiuni pentru nerespectarea prevederilor. În contextul general al textului Consiliului, această dispoziție oferă puține stimulente pentru a face tranziția către biocombustibilii avansați ca opțiuni fără emisii ILUC în transporturi. Comisia se pronunță în favoarea consolidării acestui element și, în principiu, salută amendamentul (181) corespunzător al Parlamentului European, dar a semnalat deja că obiectivul secundar din amendamentul Parlamentului European pare să fie excesiv de ambițios și este posibil să se dovedească foarte costisitor de realizat. 5. Materii prime suplimentare adăugate în lista din anexa IX Propunerea Comisiei cuprindea o listă de materii prime care ar trebui să primească stimulente suplimentare atunci când sunt utilizate ca biocombustibil. Poziția Consiliului include o serie de materii prime suplimentare și va fi important să se garanteze că acestea pot fi considerați ca fiind materii prime avansate pentru biocombustibili (cu emisii ILUC reduse) și că acest fapt este conform cu alte elemente ale textului final (și anume, substanțele incluse în plafon). 6. Materii prime suplimentare adăugate în afara listei din anexa IX Poziția Consiliului include o dispoziție conform căreia „biocarburanții obținuți din materii prime care nu sunt enumerate în anexa IX și care au fost identificate de către autoritățile naționale de resort ca fiind deșeuri, reziduuri, material celulozic de origine nealimentară și material ligno-celulozic și care sunt utilizate în instalațiile existente înainte de adoptarea prezentei directive” ar fi, de asemenea, luați în considerare în vederea atingerii obiectivului secundar menționat la punctul 4 de mai sus. Comisia consideră că această dispoziție are un domeniu de aplicare prea larg, implică riscul de aplicare neuniformă la nivelul UE și depășește salvgardarea investițiilor existente, deoarece permite modificări până la adoptarea directivei privind ILUC. În plus, o astfel de dispoziție pare să ofere „autorităților naționale competente” dreptul la interpretarea finală a părții corespunzătoare din directiva privind energia din surse regenerabile — în raport cu norma juridică care se aplică, în general, pentru interpretarea unei directive a Uniunii. 7. Dispoziții mai puțin stricte privind raportarea emisiilor ILUC Propunerea Comisiei a inclus cerința ca statele membre să raporteze emisiile estimate de ILUC în cazul biocombustibililor furnizați pentru a îndeplini obiectivele lor naționale, care utilizează valori estimate de modelul din studiul IFPRI. Consiliul a modificat această cerință, astfel încât statele membre să raporteze numai materiile prime pentru biocombustibili și Comisia să elaboreze un raport privind consumul de biocombustibili al statelor membre adăugând valori ale emisiilor ILUC, ceea ce înseamnă, de asemenea, că aceste informații vor fi puse la dispoziție mai târziu decât dacă ar fi furnizate de statele membre. În plus, Consiliul a adăugat un text prin care a subliniat caracterul provizoriu și incert al valorilor emisiilor ILUC. Comisia susține reintroducerea cerințelor sale inițiale de raportare. A se vedea, de asemenea, poziția Comisiei cu privire la amendamentele Parlamentului European cu numerele 60 și 164. 8. Extinderea „transferurilor statistice” de energie din surse regenerabile pentru a include obiectivul secundar de transport Textul Consiliului introduce posibilitatea de a efectua transferuri statistice în vederea îndeplinirii obiectivului de transport, ceea ce era deja permis pentru obiectivul global al directivei privind energia din surse regenerabile. Deși Comisia nu vede necesitatea acestei modificări deoarece combustibilii pentru transport pot face cu ușurință obiectul schimburilor între statele membre, ea recunoaște totuși potențialul de a reduce costurile de conformare. 9. Recunoașterea reciprocă a regimurilor voluntare Potrivit Comisiei, conceptul de recunoaștere reciprocă între regimurile voluntare aprobate de Comisie în temeiul articolului 18 alineatul (6) din directiva privind energia din surse regenerabile, este redundant având în vedere articolul 18 alineatul (7). Acest articol garantează că verificarea prin astfel de regimuri voluntare trebuie să fie recunoscută în statele membre fără a se solicita dovezi suplimentare privind conformarea. Recunoașterea reciprocă între regimurile voluntare aprobate de Comisie în conformitate cu articolul 18 alineatul (6) este și în detrimentul ideii că ele pot atesta alte aspecte de durabilitate care depășesc criteriile armonizate în conformitate cu articolul 18 alineatul (4). Comisia salută textul Consiliului, în măsura în care acesta îi oferă Comisiei posibilitatea de a evalua și de a aproba în mod explicit un regim național. Cu toate acestea, consecința juridică ar trebui să fie același nivel de recunoaștere ca în cazul regimurilor voluntare, în conformitate cu articolul 18 alineatul (6). A se vedea, de asemenea, amendamentul 102 al Parlamentului European care ar stabili recunoașterea reciprocă între toate regimurile de verificare. Comisia sprijină ideea recunoașterii reciproce între sistemele naționale. Regimurile voluntare nu ar trebui să fie obligate să recunoască sistemele naționale. 10. Îmbunătățirea raportării prin regimurile voluntare și cu privire la acestea Conform textului Consiliului, regimurile voluntare trebuie să raporteze în mod regulat. Aceste rapoarte vor fi făcute publice de către Comisie, aceasta având obligația de a revizui modul în care funcționează regimurile voluntare. Pentru Comisie, acest text este acceptabil, dar sunt necesare clarificări juridice cu privire la posibilitatea de a aplica aceste modificări la regimurile voluntare existente. Parlamentul European (amendamentele 58 și 103) ar dori ca Comisia să prezinte un raport privind funcționarea regimurilor voluntare și , dacă este cazul, o propunere. Comisia ar putea accepta, în principiu, aceste amendamente (sunt necesare îmbunătățiri și clarificări suplimentare). 11. Bonus pentru terenuri degradate Textul Consiliului menține bonusul pentru terenurile degradate în vederea calculelor privind reducerea emisiilor de gaze cu efect de seră. Comisia a eliminat acest element din calculul emisiilor de gaze cu efect de seră, deoarece nu este în concordanță cu metodologia de stabilire a gazelor cu efect de seră și cu raportarea emisiilor ILUC și deoarece pare dificil să se identifice acest tip de teren. Comisia poate accepta menținerea acestui element în contextul unui compromis global satisfăcător, dar ar prefera să se prevadă dispoziții privind separarea fizică sigură a culturilor cultivate pe terenuri grav contaminate. Parlamentul European a acceptat eliminarea acestui element din textul Comisiei. 12. Fuzionarea categoriilor de utilizare a terenurilor „terenuri de cultură” și „terenuri cu culturi perene” Textul Consiliului reunește categoriile de utilizare a terenurilor „terenuri de cultură” și „terenuri cu culturi perene” în scopul calculării reducerilor emisiilor de gaze cu efect de seră. Acest lucru este necesar pentru a aborda o problemă potențială cu privire la metodologia utilizată pentru contabilizarea emisiilor de gaze cu efect de seră atunci când „terenurile de cultură” se transformă în „terenuri cu culturi perene” și invers. Deși Comisia ar putea accepta modificările propuse de Consiliu în contextul unui compromis global satisfăcător, Comisia rămâne foarte preocupată de posibilele impacturi asupra durabilității biocombustibililor din țările terțe și consideră că acest aspect ar putea fi abordat în mod diferit. (Acest element nu este prevăzut în textul Comisiei și nici în cel al Parlamentului European). 13. Clauză de revizuire Conform textului Consiliului, Comisia ar trebui să prezinte un raport la un an de la intrarea în vigoare a directivei privind biocombustibilii avansați, datele științifice privind ILUC și identificarea și certificarea biocombustibililor cu emisii ILUC reduse. Comisia ar trebui să prezinte un raport în 2017 cu privire la măsurile privind ILUC, precum și, din nou, cu privire la certificarea biocombustibililor cu emisii ILUC reduse, prevenirea fraudelor și regimurile voluntare. Comisia recomandă insistent prevederea unei revizuiri în 2017 pentru toate aspectele. De asemenea, Comisia se îndoiește de utilitatea introducerii oricăror definiții juridice pentru biocombustibilii cu risc redus de emisii ILUC înainte ca o astfel de revizuire să fie efectuată. În plus, Consiliul adaugă un text cu privire la caracterul „provizoriu” a valorilor estimate de emisii ILUC care trebuie utilizate pentru raportare. Clauza de revizuire ar trebui să precizeze care ar trebui să fie pașii următori, adică dacă valorile „provizorii” ar trebui menținute până în 2020 sau dacă ar trebui propuse valori „definitive”. Potrivit Comisiei, amendamentele 107, 189 și 190 ale Parlamentului European (dacă sunt aplicate consecvent) ar putea oferi orientări utile. 14. Conceptul de biocombustibili cu risc redus de emisii ILUC După cum s-a menționat anterior, textul Consiliului a introdus o definiție a termenului de biocombustibilii cu „risc redus de emisii ILUC” și, în clauza de revizuire, cerința de raportare de către Comisie prin care va stabili criterii de identificare și certificare a biocombustibililor care prezintă riscuri reduse din perspectiva ILUC. Definiția care apare în textul Consiliului face distincția între aceste tipuri de biocombustibili și biocombustibilii produși din materiile prime enumerate în partea A din anexa IX. În timp ce Comisia ar putea accepta continuarea lucrărilor în acest domeniu (cu condiția că acestea să reprezinte o sarcină unică în 2017), este necesară o abordare prudentă care să se asigure că orice materii prime stabilite ca fiind cu „risc redus de emisii ILUC” sunt cu adevărat cu risc scăzut. Nici Comisia și nici Parlamentul European au făcut referință la această categorie de biocombustibili. 15. Prevenirea fraudelor Textul Consiliului pledează pentru o mai bună cooperare între sistemele naționale și între regimurile voluntare și sistemele naționale, dispune ca statele membre să încurajeze dezvoltarea și utilizarea sistemelor de identificare și urmărire, ca statele membre să raporteze cu privire la măsurile antifraudă naționale și ca, în 2017, Comisia să evalueze eficacitatea acestor măsuri și să prezinte, dacă este cazul, o propunere. Comisia poate accepta completările propuse de Consiliu. Parlamentul European este, de asemenea, preocupat de fraudă (amendamentul 185). 16. Eliminarea de acte delegate În textul Consiliului, actele delegate cu domeniu de aplicare limitat sunt păstrate doar pentru adăugarea unor valori implicite în anexa IV la directiva privind calitatea combustibililor și în anexa V la directiva privind energia din surse regenerabile, precum și pentru adăugarea de materii prime în anexa IX la directiva privind energia din surse regenerabile. Consiliul a introdus o clauză privind cazurile în care nu se emite niciun aviz la articolul 11 alineatul (4) din Directiva 98/70/CE și la articolul 25, alineatele (3) și (4) din Directiva 2009/28/CE pentru adoptarea actelor de punere în aplicare. (a) Comisia este de părere că este necesar ca directivele să fie actualizate în conformitate cu progresele științifice și cu noile evoluții tehnologice. Realizarea acestei actualizări prin procedura legislativă ordinară ar fi prea greoaie și prea lentă și nu garantează în mod corespunzător nevoia de flexibilitate/eficiență în ceea ce privește adaptarea aspectelor strict tehnice în directiva privind calitatea combustibililor și în directiva privind energia din surse regenerabile, care să reflecte progresele științifice în vederea realizării obiectivelor lor de mediu (reducerea emisiilor de gaze cu efect de seră în sectorul transporturilor). Cea mai mare parte a actelor delegate propuse sunt menite să înlocuiască fostele acte adoptate în temeiul procedurii de reglementare cu control prevăzute în directive („lisabonizarea”). În opinia Comisiei, abordarea propusă de curând de Președinție de abrogare a delegării de competențe (în favoarea) Comisiei în vederea adoptării de acte delegate/acte de punere în aplicare, inclusiv a tuturor dispozițiilor din actul legislativ, riscă să compromită distincția între modificarea/adaptarea elementelor esențiale și a celor neesențiale din directive. Adaptarea tehnică, evident, face parte din prima categorie. După caz, Comisia va examina textele de compromis, păstrând coerența cu abordarea sa privind atribuirea de competențe în temeiul dispozițiilor tratatului, și anume că domeniul de aplicare al articolului 290 și cel al articolului 291 TFUE se exclud reciproc. Comisia salută poziția Parlamentului European care sprijină pe deplin opinia Comisiei și continuă să caute compromisuri care să permită utilizarea actelor delegate. (b) Comisia se opune ferm oricărei eliminări a competențelor delegate care afectează procedurile în curs în temeiul Deciziei 1999/468/CE sau procedurile, care încep cel târziu la [dată care urmează să fie stabilită de către Comisie], de completare a ambelor directive. În mod alternativ, trebuie să se includă o perioadă de tranziție pentru aplicarea procedurilor prevăzute de Regulamentul (UE) nr. 182/2011. (c) În plus, Consiliul a introdus clauza privind cazurile în care nu se emite niciun aviz pentru adoptarea actelor de punere în aplicare. Comisia consideră că nu există un motiv clar pentru includerea unei astfel de clauze și solicită un considerent care să justifice introducerea sa. În cazul în care, la sfârșitul procesului, un astfel de considerent nu ar fi acceptat, Comisia va face declarația standard în ceea ce privește acest aspect. 4. Concluzii / observații generale Deși Comisia consideră că acordul politic al Consiliului în prima lectură nu respectă anumite obiective principale ale propunerii sale inițiale, Comisia consideră că singura modalitate de a permite continuarea procedurii legislative ordinare este să nu i se opună. Comisia vizează menținerea elementelor propunerii care pot contribui la atenuarea impactului emisiilor ILUC și păstrarea nivelului general de ambiție ecologică pentru biocombustibilii utilizați în transporturi, inclusiv anumite elemente care fac parte din poziția Parlamentului European în prima lectură. 5. DECLARAȚII ALE COMISIEI Comisia a redactat o declarație care urmează să fie inclusă în procesul verbal al Consiliului după cum urmează: Declarația Comisiei referitoare la poziția Consiliului în prima lectură cu privire la propunerea ILUC [Propunere de Directivă a Parlamentului European și a Consiliului de modificare a Directivei 98/70/CE privind calitatea benzinei și a motorinei și de modificare a Directivei 2009/28/CE privind promovarea utilizării energiei din surse regenerabile] COM(2012) 595 final - 2012/0288 (COD) În ceea ce privește propunerea sa inițială, Comisia regretă că poziția Consiliului în prima lectură a redus în mod semnificativ nivelul de ambiție privind atenuarea impactului biocombustibililor convenționali asupra ILUC și că nu conține stimulente semnificative pentru tranziția către biocombustibili avansați și alte opțiuni non-ILUC de utilizare a energiei din surse regenerabile în transporturi. Comisia regretă, de asemenea, faptul că modificările introduse de Consiliu reduc nivelul de ambiție ecologică al obiectivului global în materie de energie regenerabilă stabilit de Directiva privind energia din surse regenerabile[3]. Cu toate acestea, pentru a permite procesului legislativ să-și urmeze cursul, Comisia nu se va opune poziției Consiliului în prima lectură. Prin urmare, Comisia va continua să coopereze strâns cu colegislatorii în următoarele etape ale procedurii legislative. Comisia vizează menținerea elementelor propunerii care pot contribui la atenuarea impactului emisiilor ILUC și păstrarea nivelului general de ambiție ecologică pentru biocombustibilii utilizați în transporturi, inclusiv anumite elemente care fac parte din poziția Parlamentului European în prima lectură. Procedând astfel, Comisia speră că se poate găsi o soluție care să reflecte interesul european pentru combaterea efectelor negative asupra mediului ale biocombustibililor convenționali. [1] Conform definiției de la punctul 3.1.1 din C 160 (2010). [2] Limitarea contribuției pe care biocombustibilii convenționali o aduc la atingerea obiectivelor directivei privind energia din surse regenerabile. [3] 2009/28/CE.